BREAKING Rovana Plumb, invitată joi de Comisia Juridică din Parlamentul European la o audiere extraordinară

Comisia Juridică (JURI) din Parlamentul European a decis să îi invite joi pe Rovana Plumb și Laszlo Trocsanyi, candidatul Ungariei pentru postul de comisar, la o audiere extraordinară pentru a lămuri aspectele controversate din declarațiile lor de avere, au declarat pentru G4Media.ro oficiali din Parlamentul European. Informația a fost confirmată de europarlamentarul Siegfried Mureșan pe Facebook.

De asemenea, Comisia Juridică a decis să îi recomande candidatului Johannes Hahn să-și vândă acțiunile deținute la companii pentru a evita conflictul de interese.

Extrem de important: Comisia Juridică a absolvit-o pe candidata franceză, Sylvie Goulard, de acuzațiile referitoare la modul în care a gestionat fondurile alocate de Parlamentul European pentru a-și plăti colaboratorii.

Reamintim că JURI i-a cerut săptămâna trecută Rovanei Plumb explicații suplimentare cu privire la diferențele care apar între declarația de avere pe care fostul ministru a depus-o în România și declarațiile de avere depuse la Bruxelles. De asemenea, comisia îi cere Rovanei Plumb să traducă în engleză declarația depusă în România și să ofere detalii suplimentare despre un împrumut al acesteia pe care nu l-a menționat anterior.

Rovana Plumb. Inquam Photos / Virgil Simonescu